**Taflen Ffeithiau y Rhaglen Hyfforddi**

**Cefndir**

Mewn ymateb i Covid-19, mae Sefydliad Codi Arian Cymru yn cynnig cynllun ymatebol, **rhad ac am ddim**, sy’n seiliedig ar faterion penodol i helpu elusennau yng Nghymru i fynd i’r afael â mater penodol y maent yn teimlo nad oes ganddynt y gallu codi arian proffesiynol i ddelio ag e.

Rydym yn chwilio am elusennau o bob cwr o Gymru sydd heb yr amser a’r sgiliau codi arian proffesiynol i’w helpu i gyrraedd eu potensial ac ail ennill eu plwyf. Bydd pob elusen, unwaith iddynt gael eu derbyn, yn cael eu paru’n ofalus gyda chodwr arian proffesiynol sy’n arbenigo ar ddelio gyda materion sy’n berthnasol i’r rheini y mae eich sefydliad wedi eu profi. Gallai’r mater hwn fod yn gais i ymddiriedolaeth, creu negeseuon ar gyfer ymgyrch neu ddelio gyda chyfathrebiadau gyda chyfrannwr sy’n bodoli eisoes.   
  
Mae Sefydliad Codi Arian Cymru yn gweithio mewn partneriaeth gyda nifer o sefydliadau seilwaith - Celfyddydau a Busnes Cymru, Creu Cymru, Plant yng Nghymru, CGGC, Hub Cymru Affrica, Tîm Cymorth Ieuenctid Ethnig, Chwaraeon Cymru a Chymdeithas Chwaraeon Cymru.

Mae’r rhaglen hon wedi ei hariannu gan *The Moondance Foundation*, Cyngor Celfyddydau Cymru a Chronfa Gymunedol y Loteri Genedlaethol.

Cymhwyster

* Mudiadau elusennol cofrestredig a Chwmnïau Buddiannau Cymunedol (CBC)
* Wedi eich lleoli yng Nghymru
* Dim arbenigedd proffesiynol yn gweithio ar hyn o bryd yn y maes codi arian yr ydych angen cymorth ar ei gyfer
* Bydd eich gweithgareddau codi arian yn cefnogi gwaith yng Nghymru.

Y broses ymgeisio

* Cwblhewch ffurflen ar-lein i asesu eich cymhwyster
* Cewch eich paru gyda hyfforddwr o fewn pum diwrnod gwaith
* Bydd pwyllgor Sefydliad Codi Arian Cymru yn gweithredu fel bwrdd apêl.

Hyfforddwyr

Mae ein hyfforddwyr wedi eu recriwtio trwy’r prosiect blaenorol a gynhaliwyd y llynedd ac mae eu hansawdd wedi ei sicrhau trwy broses ymgeisio i wneud yn siŵr eu bod yn meddu ar wybodaeth am gyllido yn ogystal â sgiliau hyfforddi pwrpasol. Mae pob un o’r hyfforddwyr yn godwyr arian gweithgar, a phrofiadol yng Nghymru gyda gwybodaeth ar draws yr ystod codi arian a’r cyd-destun Cymreig.

Rydym hefyd wedi recriwtio nifer o hyfforddwyr newydd gan fod ein cyrhaeddiad gyda’r rhaglen newydd hon wedi ei ehangu gydag ariannu ychwanegol. Mae’r hyfforddwyr hyn wedi mynd trwy’r un broses ymgeisio drylwyr.

Y rhaglen hyfforddi

Cynigir hyfforddiant ledled Cymru - yn ddwyieithog

Bydd pob elusen gymwys yn cael cynnig bloc o bum awr o hyfforddiant ar fater penodol. Cynhelir yr holl gefnogaeth o hirbell yn unol â phrotocolau ymbellhau cymdeithasol dros y ffôn, trwy e-bost a chynadledda digidol.

Bydd rhaid i’r hyfforddiant fod ar fater ariannu penodol h.y. trosglwyddo digwyddiadau sy’n parchu ymbellhau cymdeithasol, rheoli cyfranwyr unigol, adolygu gweithgareddau masnachu, ceisiadau i ymddiriedolaethau, cynnal partneriaethau corfforaethol neu ddatblygu mentrau ar gyfer cyfranwyr newydd.

Os bydd mater codi arian arall yn codi gyda’r elusen sydd ddim yn gysylltiedig â’r mater gwreiddiol, efallai y bydd yr elusen / CBC yn gymwys i dderbyn bloc hyfforddiant ychwanegol o bum awr (os yw’r elusen yn gymwys).